CELEX: 32022R0025
Language: hr
Date: 2021-09-22 00:00:00
Title: Delegirana uredba Komisije (EU) 2022/25 оd 22. rujna 2021. o dopuni Uredbe (EU) 2019/2033 Europskog parlamenta i Vijeća u pogledu regulatornih tehničkih standarda kojima se pobliže utvrđuju metode za mjerenje faktora K iz članka 15. te uredbe (Tekst značajan za EGP)

11.1.2022   
               
               
                  HR
               
               
                  Službeni list Europske unije
               
               
                  L 6/1
               
            
         DELEGIRANA UREDBA KOMISIJE (EU) 2022/25
         оd 22. rujna 2021.
         o dopuni Uredbe (EU) 2019/2033 Europskog parlamenta i Vijeća u pogledu regulatornih tehničkih standarda kojima se pobliže utvrđuju metode za mjerenje faktora K iz članka 15. te uredbe
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/2033 Europskog Parlamenta i Vijeća od 27. studenoga 2019. o bonitetnim zahtjevima za investicijska društva i o izmjeni uredaba (EU) br. 1093/2010, (EU) br. 575/2013, (EU) br. 600/2014 i (EU) br. 806/2014 (1), a posebno njezin članak 15. stavak 5. treći podstavak,
         budući da:
         
                     (1)
                  
                  
                     Za neke od faktora K u smislu članka 4. stavka 1. točke 26. Uredbe (EU) 2019/2033 nisu potrebne dodatne specifikacije jer su u toj uredbi detaljno razrađene metode za njihovo mjerenje. To je slučaj s faktorom K za „rizik neto pozicija” (K-NPR), koji se određuje na temelju Uredbe (EU) br. 575/2013 Europskog parlamenta i Vijeća (2), te faktorom K za „koncentracijski rizik” (K-CON) i faktorom K za „nastanak statusa neispunjavanja obveza druge ugovorne strane u trgovanju” (K-TCD), koji se određuju pojednostavnjenom primjenom odgovarajućih zahtjeva iz te uredbe. Međutim, bilo bi korisno dodatno pojasniti metode mjerenja drugih faktora, kao što su „imovina pod upravljanjem” (AUM), „novčana sredstva klijenta koja se drže” (CMH), „obrađeni nalozi klijenta” (COH), „imovina koja se pohranjuje i administrira” (ASA) i „dnevni promet trgovanja” (DTF).
                  
               
                     (2)
                  
                  
                     Sve aktivnosti koje obavlja investicijsko društvo trebalo bi biti obuhvaćene faktorima K kako bi se na odgovarajući način uzeli u obzir rizici. Uzimajući u obzir da je vezani zastupnik fizička ili pravna osoba koja djeluje samo za račun određenog investicijskog društva i pod punom i bezuvjetnom odgovornošću tog investicijskog društva, potrebno je osigurati da je svaka aktivnost vezanog zastupnika uključena u faktore K za vrijednosti AUM, ASA, CMH i COH investicijskog društva.
                  
               
                     (3)
                  
                  
                     Investicijska usluga „investicijsko savjetovanje” iz točke 5. odjeljka A Priloga I. Direktivi 2014/65/EU Europskog parlamenta i Vijeća (3) razlikuje se od pomoćne usluge „savjetovanje društvima o strukturi kapitala, poslovnim strategijama i srodnim pitanjima te savjetovanje i usluge vezane uz spajanje i kupnju društava” iz točke 3. odjeljka B Priloga I. toj direktivi. U tom kontekstu i na temelju definicije „investicijskog savjetovanja kontinuiranog karaktera” iz članka 4. stavka 1. točke 21. Uredbe (EU) 2019/2033, koja ne obuhvaća navedenu pomoćnu uslugu, potrebno je utvrditi da bi svu imovinu pod upravljanjem povezanu s tom pomoćnom uslugom trebalo isključiti iz izračuna faktora K-AUM.
                  
               
                     (4)
                  
                  
                     Radi dosljednosti mjerenja AUM-a i ASA-e pri izračunu faktora K-AUM i K-ASA, financijske instrumente trebalo bi vrednovati po njihovoj fer vrijednosti u skladu s primjenjivim računovodstvenim standardima kako bi se izrazila tržišna vrijednost tih financijskih instrumenata, ako je dostupna.
                  
               
                     (5)
                  
                  
                     Budući da se kalibracijom koeficijenta za CMH iz tablice 1. u članku 15. Uredbe (EU) 2019/2033 već uzima u obzir rizik za klijente povezan s upravljanjem novčanim sredstvima, iznosi uključeni u mjerenje CMH-a ne bi trebali biti uključeni u mjerenje AUM-a. Nadalje, kako bi se izbjeglo dvostruko računanje pri izračunu kapitalnih zahtjeva, iznosi koji su već uzeti u obzir pri mjerenju CMH-a ne bi trebali biti uključeni u mjerenje ASA-e.
                  
               
                     (6)
                  
                  
                     U definiciji CMH-a iz članka 4. stavka 1. točke 28. Uredbe (EU) 2019/2033 i u uvodnoj izjavi 24. te uredbe pojašnjeni su iznosi koje treba uzeti u obzir pri mjerenju CMH-a. Stoga je dovoljno pobliže utvrditi preostale operativne aspekte metode mjerenja CMH-a kako bi se osigurala pouzdanost podataka o CMH-u, posebno izbjegavanjem prekomjernog oslanjanja na vanjsko izvješćivanje te usredotočenjem na internu računovodstvenu evidenciju i podatke investicijskog društva koji se koriste za interno usklađivanje.
                  
               
                     (7)
                  
                  
                     Metode za mjerenje iznosa koje treba uključiti u COH u okviru zaprimanja i prijenosa naloga te izvršavanja naloga trebale bi uključivati posebna pravila za slučaj kad tržišne cijene nisu odmah dostupne jer nisu sadržane u nalozima. Potrebno je uzeti u obzir razlike između izvršavanja naloga, s jedne strane, te zaprimanja i prijenosa naloga, s druge strane, jer se cijene i vrijeme kad treba evidentirati naloge radi mjerenja COH-a mogu razlikovati ovisno o tome o kojem je od ta dva slučaja riječ. Nadalje, posebno kad je riječ o zaprimanju i prijenosu naloga, preneseni nalozi bolja su referentna vrijednost za tu svrhu od zaprimljenih naloga jer potonji možda neće biti preneseni.
                  
               
                     (8)
                  
                  
                     Budući da se investicijska usluga „zaprimanje i prijenos naloga u vezi s jednim ili više financijskih instrumenata” iz točke 1. odjeljka A Priloga I. Direktivi 2014/65/EU razlikuje od investicijskih aktivnosti „upravljanje MTP-om” i „upravljanje OTP-om” iz točaka 8. i 9. tog priloga, potrebno je pojasniti da se interesi za kupnju i interesi za prodaju koji se spajaju na MTP-ovima i OTP-ovima kojima upravlja investicijsko društvo ne uključuju u izračun faktora K-COH za novčane transakcije ni faktora K-COH za izvedenice.
                  
               
                     (9)
                  
                  
                     Budući da se kapitalni zahtjevi za investicijska društva na temelju Uredbe (EU) 2019/2033 temelje na faktorima K koji obuhvaćaju sve usluge i aktivnosti iz Priloga I. Direktivi 2014/65/EU, potrebno je utvrditi pravila za prilagodbu tih metoda u slučajevima u kojima bi moglo doći do dvostrukog računanja. To se posebno odnosi na određene pomoćne usluge koje se mogu pružati samo u kombinaciji s uslugama i aktivnostima navedenima u odjeljku A Priloga I. toj direktivi. Stoga nalozi povezani s pomoćnom uslugom iz točke 3. odjeljka B Priloga I. Direktivi 2014/65/EU („savjetovanje društvima o strukturi kapitala, poslovnim strategijama i srodnim pitanjima te savjetovanje i usluge vezane uz spajanje i kupnju društava”), koji se odnose na savjetovanje o transakcijama između ulagatelja, u slučaju transakcija povezanih s korporativnim financiranjem ili privatnim vlasničkim kapitalom, ne bi trebali biti uključeni ni u mjerenje AUM-a ni u mjerenje COH-a jer su već uzeti u obzir u tim faktorima K.
                  
               
                     (10)
                  
                  
                     U tablici 1. u članku 15. Uredbe (EU) 2019/2033 utvrđena su dva različita koeficijenta za mjerenje COH-a, jedan za novčane transakcije i jedan za izvedenice. Potrebno je dodatno pojasniti način raspodjele transakcija između te dvije kategorije instrumenata i metodu vrednovanja koja se primjenjuje u svakom od ta dva slučaja. Konkretno, izvedenice bi trebale biti uključene u mjerenje faktora K na osnovi zamišljene vrijednosti, a novčane transakcije na osnovi tržišne vrijednosti jer su koeficijenti za faktore K kalibrirani na toj osnovi.
                  
               
                     (11)
                  
                  
                     Potrebno je pobliže utvrditi izračun zamišljenog iznosa izvedenice jer u Uredbi (EU) 2019/2033 nisu utvrđena pravila o njegovu izračunu. Budući da se člankom 29. stavkom 3. Uredbe (EU) 2019/2033 utvrđuju pravila o načinu izračuna zamišljenog iznosa izvedenice za potrebe izračuna TCD-a i kako bi se osigurala dosljednost u mjerenju TCD-a i DTF-a, ta bi se pravila za mjerenje zamišljenog iznosa izvedenice trebala primjenjivati i na mjerenje DTF-a.
                  
               
                     (12)
                  
                  
                     Ova se Uredba temelji na nacrtu regulatornih tehničkih standarda koji je Komisiji dostavilo Europsko nadzorno tijelo za bankarstvo (EBA).
                  
               
                     (13)
                  
                  
                     EBA je provela otvorena javna savjetovanja o nacrtu regulatornih tehničkih standarda na kojem se temelji ova Uredba, analizirala moguće povezane troškove i koristi te zatražila mišljenje Interesne skupine za bankarstvo osnovane u skladu s člankom 37. Uredbe (EU) br. 1093/2010 Europskog parlamenta i Vijeća (4). Prije podnošenja nacrta tehničkih standarda na kojima se temelji ova Uredba EBA se savjetovala i s Europskim nadzornim tijelom za vrijednosne papire i tržišta kapitala,
                  
               DONIJELA JE OVU UREDBU:
         ODJELJAK 1.
         
            METODE ZA MJERENJE FAKTORA K ZA RIZIK ZA KLIJENTA
         
         
            Članak 1.
            Metode za mjerenje faktora K za rizik za klijenta u slučaju investicijskih usluga i aktivnosti koje se obavljaju preko vezanih zastupnika
            Za potrebe mjerenja faktora K za rizik za klijenta (RtC) u skladu s člankom 16. Uredbe (EU) 2019/2033 investicijsko društvo u svaku vrijednost AUM-a, CMH-a, ASA-e i COH-a iz članaka 17., 18., 19. odnosno 20. te uredbe uključuje sve iznose koji se odnose na investicijske usluge i aktivnosti tog investicijskog društva koje su izvršili svi vezani zastupnici registrirani za djelovanje za njegov račun.
         
         
            Članak 2.
            Metode za mjerenje AUM-a u slučaju nediskrecijskih savjetodavnih aranžmana kontinuiranog karaktera
            
               1.   Za potrebe mjerenja faktora K za RtC u skladu s člankom 16. Uredbe (EU) 2019/2033 investicijsko društvo u svoj AUM iz članka 17. te uredbe ne uključuje iznose imovine koji se odnose na pomoćne usluge iz točke 3. odjeljka B Priloga I. Direktivi 2014/65/EU.
            
            
               2.   Ako investicijsko društvo drugom subjektu financijskog sektora koji obavlja diskrecijsko upravljanje portfeljem pruža savjetodavne usluge kontinuiranog karaktera u okviru nediskrecijskih aranžmana, ono u svoj AUM iz članka 17. Uredbe (EU) 2019/2033 uključuje sve iznose imovine koji se odnose na te nediskrecijske savjetodavne aranžmane.
            
         
         
            Članak 3.
            Metode za mjerenje AUM-a u slučaju diskrecijskog upravljanja portfeljem
            Za potrebe članka 17. Uredbe (EU) 2019/2033 mjerenje ukupnog mjesečnog AUM-a provodi se u skladu sa svime od navedenoga:
            
                        (a)
                     
                     
                        izračun uključuje vrijednost financijskih instrumenata izračunanu po fer vrijednosti u skladu s primjenjivim računovodstvenim standardima;
                     
                  
                        (b)
                     
                     
                        financijski instrumenti s negativnom fer vrijednošću uključuju se u apsolutnoj vrijednosti;
                     
                  
                        (c)
                     
                     
                        izračun uključuje novčana sredstva osim iznosa obuhvaćenih CMH-om u skladu s člankom 4. ove Uredbe.
                     
                  
         
            Članak 4.
            Metode za mjerenje CMH-a
            Za potrebe članka 18. Uredbe (EU) 2019/2033 mjerenje CMH-a temelji se na sljedećem:
            
                        (a)
                     
                     
                        salda koje investicijsko društvo koristi za svoja unutarnja usklađivanja;
                     
                  
                        (b)
                     
                     
                        vrijednosti navedene u računovodstvenim evidencijama investicijskog društva.
                     
                  
         
            Članak 5.
            Metode za mjerenje ASA-e
            Za potrebe članka 19. Uredbe (EU) 2019/2033 mjerenje ukupne dnevne ASA-e uključuje vrijednost svih financijskih instrumenata klijenata koje se pohranjuje i administrira, izračunanu po fer vrijednosti u skladu s primjenjivim računovodstvenim standardima. Isključuje CMH iz članka 4. ove Uredbe.
         
         
            Članak 6.
            Metode za mjerenje izvršavanja naloga u okviru COH-a
            
               1.   Za potrebe izračuna faktora K-COH u skladu s člankom 20. Uredbe (EU) 2019/2033 investicijsko društvo u izračun COH-a uključuje nalog klijenta u trenutku u kojem ima potvrdu da je nalog izvršen i cijena je poznata.
            
            
               2.   Ako investicijsko društvo za račun klijenta izvršava nalog koji je primilo od drugog investicijskog društva, investicijsko društvo koje izvršava nalog pri izračunu COH-a uključuje taj nalog u ukupne naloge mjerene za potrebe izvršavanja naloga klijenata i isključuje ga iz ukupnih naloga mjerenih za potrebe zaprimanja i prijenosa naloga.
            
         
         
            Članak 7.
            Metode za mjerenje zaprimanja i prijenosa naloga u okviru COH-a
            
               1.   Za potrebe izračuna faktora K-COH u skladu s člankom 20. Uredbe (EU) 2019/2033, ako investicijsko društvo zaprima i prenosi nalog klijenta, taj nalog uključuje se u trenutku u kojem investicijsko društvo prenosi nalog drugom investicijskom društvu ili brokeru koji izvršava nalog.
            
            
               2.   Investicijsko društvo ne uključuje zaprimljene i prenesene naloge u mjerenje COH-a ako uspostavlja kontakt između dva ili više ulagatelja radi zaključenja transakcije između njih, primjerice u slučaju transakcija povezanih s korporativnim financiranjem ili privatnim vlasničkim kapitalom.
            
            
               3.   Ako investicijsko društvo u mjerenje COH-a uključuje zaprimljene i prenesene naloge, pritom upotrebljava cijenu sadržanu u nalozima. Ako nalozi ne sadržavaju cijenu, među ostalim kad je riječ o limitiranim nalozima, investicijsko društvo upotrebljava tržišnu cijenu financijskog instrumenta na dan prijenosa.
            
            
               4.   Interesi za kupnju i interesi za prodaju koje je investicijsko društvo spojilo za potrebe upravljanja multilateralnom trgovinskom platformom („MTP”) ili organiziranom trgovinskom platformom („OTP”), kako su utvrđene u članku 4. stavku 1. točkama 22. i 23. Direktive 2014/65/EU, ne uključuju se u mjerenje COH-a.
            
         
         
            Članak 8.
            Metode za mjerenje novčanih transakcija za potrebe COH-a
            
               1.   Za potrebe mjerenja COH-a u skladu s člankom 20. Uredbe (EU) 2019/2033 investicijsko društvo kao novčane transakcije uključuje sve transakcije u kojima se druga ugovorna strana obvezuje trgovati bilo čime od sljedećeg:
               
                           (a)
                        
                        
                           prenosivi vrijednosni papiri;
                        
                     
                           (b)
                        
                        
                           instrumenti tržišta novca;
                        
                     
                           (c)
                        
                        
                           udjeli u subjektima za zajednička ulaganja;
                        
                     
                           (d)
                        
                        
                           opcije kojima se trguje na burzi.
                        
                     
            
               2.   Za potrebe mjerenja COH-a opcije kojom se trguje na burzi investicijsko društvo upotrebljava premiju opcije koja je upotrijebljena za izvršenje te opcije.
            
         
         
            Članak 9.
            Metode za mjerenje izvedenica za potrebe COH-a
            Za potrebe mjerenja COH-a u skladu s člankom 20. Uredbe (EU) 2019/2033 za izvedenice, zamišljeni iznos ugovora o izvedenicama utvrđuje se na temelju članka 29. stavka 3. te uredbe.
         
         ODJELJAK 2.
         
            METODE ZA MJERENJE FAKTORA K ZA RIZIK ZA DRUŠTVO
         
         
            Članak 10.
            Metode za mjerenje novčanih transakcija za potrebe DTF-a
            
               1.   Za potrebe mjerenja DTF-a u skladu s člankom 33. Uredbe (EU) 2019/2033 za novčane transakcije, investicijsko društvo kao novčane transakcije uključuje sve transakcije u kojima se druga ugovorna strana obvezuje trgovati bilo čime od sljedećeg:
               
                           (a)
                        
                        
                           prenosivi vrijednosni papiri;
                        
                     
                           (b)
                        
                        
                           instrumenti tržišta novca;
                        
                     
                           (c)
                        
                        
                           udjeli u subjektima za zajednička ulaganja;
                        
                     
                           (d)
                        
                        
                           opcije kojima se trguje na burzi.
                        
                     
            
               2.   Za potrebe mjerenja DTF-a opcije kojom se trguje na burzi investicijsko društvo upotrebljava premiju opcije koja je upotrijebljena za izvršenje te opcije.
            
         
         
            Članak 11.
            Metode za mjerenje izvedenica za potrebe DTF-a
            Za potrebe mjerenja DTF-a u skladu s člankom 33. Uredbe (EU) 2019/2033 za izvedenice, zamišljeni iznos ugovora o izvedenicama utvrđuje se na temelju članka 29. stavka 3. te uredbe.
         
         
            Članak 12.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 22. rujna 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 314, 5.12.2019., str. 1.
         
         
            (2)  Uredba (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (SL L 176, 27.6.2013., str. 1.).
         
            (3)  Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (SL L 173, 12.6.2014., str. 349.).
         
            (4)  Uredba (EU) br. 1093/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za bankarstvo), kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ (SL L 331, 15.12.2010., str. 12.).